Title: Ministerstvo zahraničných vecí Slovenskej republiky prejavuje úctu Ministerstvu zahraničných vecí Ukrajiny a s cieľom posilnen
Author: .
Company: Úrad vlády SR

Ministerstvo zahraničných vecí Slovenskej republiky prejavuje úctu Ministerstvu zahraničných vecí Ukrajiny a s cieľom posilnenia ekonomickej, kultúrnej, školskej a vedeckej spolupráce medzi obidvoma štátmi a v snahe zjednodušiť uskutočňovanie vzájomných ciest občanov, má česť navrhnúť nasledovné:
Zastupiteľské úrady a konzulárne úrady každého štátu sú oprávnené vydávať občanom druhého štátu:
(I.) krátkodobé vízum pre viac vstupov s platnosťou až na 180 dní, v rámci ktorých celková doba pobytu nesmie presiahnuť 90 dní, bezplatne:
1/ členom posádok civilných lietadiel - držiteľom platných cestovných dokladov, podľa zoznamu predloženého leteckým prevádzkovateľom,
2/ členom posádok riečnych a námorných plavidiel - držiteľom platných cestovných dokladov, ktorí sú zapísaní v zozname posádky,
3/ pracovníkom vlakových, chladiarenských a lokomotívnych posádok železníc, držiteľom platných cestovných dokladov, ktorí sú uvedení v menných zoznamoch a cestovných poriadkoch, schválených na každú cestu,
4/ vodičom pravidelných linkových autobusových spojov, držiteľom platných cestovných dokladov, ktorí sú uvedení v menných zoznamoch a cestovných poriadkoch, schválených na každú cestu,
5/ osobám, ktoré majú trvalý pobyt v prihraničných obciach jedného štátu a preukážu príbuzenský vzťah s osobami s trvalým pobytom v prihraničných obciach druhého štátu. Zoznam prihraničných obcí tvorí prílohu tejto nóty.

(II.) vízum bezplatne:
1/ deťom do 16 rokov,
    	2/ členom rodín pracovníkov zastupiteľských úradov, konzulárnych úradov a pracovníkov medzinárodných organizácií akreditovaných v druhom štáte, v zmysle ustanovení Viedenského dohovoru o diplomatických stykoch, ktorí nežijú spolu s nimi v spoločnej domácnosti,
3/ občanom študujúcim na vzdelávacích zariadeniach na území druhého štátu na základe bilaterálnych zmlúv, a osobám z oblasti vedy, techniky a školstva, cestujúcim na základe uzatvorených bilaterálnych zmlúv alebo príslušných pozvaní,
4/ zamestnancom orgánov štátnej správy, ktorí vykonávajú pracovnú cestu na územie druhého štátu na základe platných bilaterálnych i multilaterálnych dohôd, ktorých účastníkmi sú obidve strany,
5/ veteránom druhej svetovej vojny,
6/ osobám, ktoré cestujú na územie druhého štátu z humanitárnych dôvodov (choroba príbuzného, jeho pohreb, a pod.).

(III.) vízum s 50 % sadzbou poplatku:
	1/ osobám z oblasti kultúry, umenia, cirkví a športu, cestujúcim na základe uzatvorených bilaterálnych zmlúv, alebo príslušných pozvaní,
	2/ osobám navštevujúcim hroby blízkych príbuzných na primeranú dobu pobytu.

Zastupiteľský úrad udelí vízum podľa hore uvedených zásad len po predložení príslušných dokladov, osvedčujúcich skutočnosti oprávňujúce na poskytnutie úľavy, a ktoré vydali príslušné orgány.

S výnimkou ust. čl. II.3 a III.1. žiadna zo zmluvných strán nebude vyžadovať ako podmienku pre udelenia víza občanom druhej strany predloženie pozvania.

Príbuznými podľa bodov I.5, II.6. a III.2. sa rozumejú rodičia, prarodičia, deti, súrodenci, vnuci, manžel, manželka, zať, nevesta, švagor, švagriná, svokor a svokra.

Každá strana má právo z dôvodu bezpečnosti, ochrany verejného poriadku, zdravia obyvateľstva, živelnej pohromy alebo iných mimoriadnych udalostí, úplne alebo čiastočne prerušiť vykonávanie uvedených ustanovení, o čom najneskôr do dvadsaťštyri (24) hodín od prijatia rozhodnutia bude informovať druhú stranu diplomatickou cestou.

Ak hore uvedené je prijateľné pre ukrajinskú stranu, Ministerstvo zahraničných vecí Slovenskej republiky má česť navrhnúť Ministerstvu zahraničných vecí Ukrajiny, aby táto nóta a odpovedná nóta cteného Ministerstva tvorili dohodu medzi vládou Slovenskej republiky a kabinetom ministrov Ukrajiny o liberalizácii vízového režimu, ktorá nadobudne platnosť od prvého dňa mesiaca nasledujúceho po doručení odpovednej nóty.

Táto dohoda sa uzaviera na dobu neurčitú. Každá strana môže dohodu písomne vypovedať diplomatickou cestou s trojmesačnou výpovednou lehotou, ktorá začne plynúť od prvého dňa mesiaca nasledujúceho po doručení oznámenia o výpovedi druhej strane.

Ministerstvo zahraničných vecí Slovenskej republiky využíva túto príležitosť, aby opätovne ubezpečilo Ministerstvo zahraničných vecí Ukrajiny o svojej hlbokej úcte.“